Med 583 minutter uden en scoring er Hobro blot 54 minutter fra at slå Superliga-rekorden for længste måltørke.

Det er ikke just sprudlende angrebsspil, der har kendetegnet Hobro, siden Ove Pedersen i november overtog trænerstolen i klubben. I de seks kampe, hvor den rutinerede træner, har stået i spidsen for mandskabet, er det ikke lykkedes holdet at score et eneste mål. Det skriver NordicBet.dk. Det bringer bundholdet foruroligende tæt på Superliga-rekorden for flest spilleminutter uden en scoring. I øjeblikket indehaves den af Ikast fS, som i 1991 præsterede at spille 636 minutter uden at få modstandernes net til at blafre. Skal man tro NordicBet overtager Hobro den lidet flatterende rekord i weekenden, når holdet møder AGF. - Ove Pedersens stærke fokus på at stabilisere defensiven har fuldstændig suget livet ud af angrebet. I de seks kampe, hvor Hobro er gået målløse fra banen, har holdet vel sammenlagt kun skabt en håndfuld store målchancer. Vi tror ikke, den tendens vil ændre sig mod et AGF-hold, der giver langt færre chancer væk end tidligere, siger NordicBets oddssætter Tonni Munk Jensen. NordicBet giver odds 1,65 for, at bundholdet lørdag slår den 25 år gamle rekord.